SAMBIRU 7
Kumbi Maunganu Ngidu Ngachitika Wuli?
Pa maunganu ngachikhristu ngo ngachitikanga mu nyengu ya akutumika, ambanga sumu, apempheranga, aŵerenganga ndi kukambiskana Malemba, ndipu pengavi mudawuku wewosi wo wachitikanga. (1 Akorinto 14:26) Maunganu ngidu mazuŵa nganu, ngachitika so viyo.
Fundu zo tisambira zituliya m’Bayibolu ndipuso zakovya. Pa Chisulu pamwenga pa Sabata, pa mpingu wewosi pakambika nkhani yakutuliya m’Bayibolu kwa maminiti 30, yo yikonkhoska mo Malemba ngangatiwovye pa umoyu widu ndipuso mu nyengu yo tijamu sonu. Tosi tichiskika kujula Bayibolu lidu ndi kulondo vo viŵerengeka. Pavuli pa nkhani, tisambira “Chigongwi cha Alinda” kwa ora limoza ndipu munthu weyosi ngwakuzomerezeka kumukapu pa nkhani yo yisambirika pa nyengu yo. Sambiru ili lititiwovya mo tingagwiriskiya ntchitu ulongozgi wa m’Bayibolu pa umoyu widu. Nkhani yo tisambira mu Chigongwi cha Alinda, yisambirika so ndi mipingu yakujumpha 110,000 pacharu chosi chapasi.
Tisambira mo tingasambiziya mwalusu. Tikumana so mukati mwa sabata kuti tichiti unganu wa Umoyu Widu Wachikhristu Ndipuso Uteŵeti. Vosi vo tisambira pa unganu uwu vituliya mu Kabuku ka Unganu wa Umoyu Wachikhristu Ndipuso Uteŵeti. Unganu wenuwu we ndi vigaŵa vitatu. Chigaŵa chakwamba cha unganu uwu ndi Chuma Chakutuliya M’Mazu Ngaku Chiuta. Chigaŵa ichi chititiwovya kuti tivwisi machaputala nga m’Bayibolu ngo tapaskika mu sabata yeniyo ndipu munthu weyosi mumpingu watingaŵerenge limu kunyumba. Chigaŵa chachiŵi chiziŵika kuti, Kusazgiyaku Lusu Lidu mu Uteŵeti. Chigaŵa ichi chija so ndi vakuyeruzgiyapu va mo tingakambiskiyana ndi ŵanthu fundu za m’Bayibolu. Pa nyengu yeniyi cheyamani wakambapu fundu zo zingatiwovya kuti tiŵerengengi ndipuso tikambengi nkhani mwalusu. (1 Timote 4:13) Chigaŵa chakumaliya ntchakuti, Tichitengi Vinthu Nge Akhristu. Chigaŵa chenichi chititiwovya kuziŵa mo tingagwiriskiya ntchitu fundu za m’Bayibolu pa umoyu widu wa zuŵa ndi zuŵa. Pachigaŵa chenichi tikambiskana mwakugwiriskiya ntchitu mafumbu. Venivi vititiwovya kuti tizivwisisengi ukongwa fundu za m’Bayibolu.
Asani mwazisanirika pa maunganu ngidu, tikayika cha kuti mwazamukondwa ndi fundu za m’Bayibolu zo mwazamusambira.—Yesaya 54:13.
-
Kumbi ndi vinthu wuli vo mukhumba kuzivwa pa maunganu nga Akaboni aku Yehova?
-
Pa maunganu ngo tichita, ndi unganu nuwu wo mukhumba kuzisanirikapu?
tum_Latn tum_Latn tum_Latn tum_Latn tum_Latn tum_Latn unk tum_Latn unk tum_Latn